Татарстанда 170 тонна балык үлгән (ФОТО)

	Зәй районы балык хуҗалыгында 170 тонна балык үлүе турындагы хәбәр бүген социаль челтәрләрдә пәйда булды. «ВКонтакте» челтәрендә Зәй төркемендә үлгән балык фотоларын билгеле булмаган кулланучы урнаштырган. “Зәйдә балык хуҗалыгында 170 тонна балык үлгән”, - дип шәрехли әлеге хәлне кулланучы.	 Фотода балык тулы олы савытлар күрсәтелгән. Комментарийларда балык үлеме турында бәхәсләр кабынып киткән.   



“Без буага су коенырга барган идек, галәмәт, анда күпме үле балык! Коенып булмады инде”,- дип яза фикер алышуда катнашучы бер хатын-кыз.

Исегезгә төшерәбез: элек Казанда балык үлүе турында хәбәр булган иде. Татарстанның Экология министрлыгы матбугат үзәге хезмәте моны суда сульфатның нормадан артык булуы белән аңлатты. Шул ук вакытта, суда нормативлар артып китү  балыкның күпләп үлеме сәбәбе була алмый. 
	Надия ШӘЙХЕТДИНОВА	
Татар-информ

	№ --- | 14.08.2016	


